CELEX: 
Language: mt
Date: 2022-03-10 00:00:00
Title: REGOLAMENT DELEGAT TAL-KUMMISSJONI (UE) .../... li jissupplimenta r-Regolament (UE) Nru 600/2014 tal-Parlament Ewropew u tal-Kunsill billi jispeċifika t-tariffi relatati mas-superviżjoni mill-Awtorità Ewropea tat-Titoli u s-Swieq tal-fornituri ta’ servizzi ta’ rapportar tad-data

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Ir-Regolament (UE) 2019/2175, li jemenda r-Regolament (UE) Nru 600/2014 dwar is-swieq tal-istrumenti finanzjarji (MiFIR), ġie ppubblikat fil-Ġurnal Uffiċjali fis-27 ta’ Diċembru 2019. Dan jagħti lill-Awtorità Ewropea tat-Titoli u s-Swieq (ESMA) setgħat diretti ta’ awtorizzazzjoni u superviżjoni fuq il-fornituri ta’ servizzi ta’ rapportar tad-data (DRSPs), ħlief għal dawk il-Mekkaniżmi ta’ Rapportar Approvati (ARMs) u għall-Arranġamenti ta’ Pubblikazzjoni Approvati (APAs) li, b’deroga mill-MiFIR minħabba r-rilevanza limitata tagħhom għas-suq intern, huma soġġetti għal awtorizzazzjoni u superviżjoni minn awtorità kompetenti ta’ Stat Membru. 
            
            
               Kif previst fl-Artikolu 38n(1) tal-MiFIR, l-ESMA se timponi tariffi fuq il-fornituri ta’ servizzi ta’ rapportar tad-data u dawk it-tariffi jridu jkopru kompletament in-nefqa meħtieġa tal-ESMA relatata mal-awtorizzazzjoni u s-superviżjoni tal-fornituri ta’ servizzi ta’ rapportar tad-data. L-ammont ta’ tariffa imposta fuq il-fornitur ta’ servizzi ta’ rapportar tad-data għandu jkun proporzjonat mal-fatturat tal-fornitur ta’ servizzi ta’ rapportar tad-data. Dawk it-tariffi jenħtieġ li jkopru wkoll ir-rimborż ta’ kwalunkwe kost li l-awtoritajiet kompetenti jistgħu jġarrbu bħala riżultat tad-delega mill-ESMA skont l-Artikolu 38o tal-MiFIR. Is-setgħa li jiġi adottat att delegat dwar it-tariffi hija pprovduta fl-Artikolu 38n(3) tal-MiFIR. Skont dik id-dispożizzjoni, il-Kummissjoni għandha s-setgħa li tadotta att delegat li jispeċifika t-tipi ta’ tariffi, il-kwistjonijiet li għalihom huma dovuti t-tariffi, l-ammont tat-tariffi u l-mod kif dawn għandhom jitħallsu.
            
            
               2.KONSULTAZZJONIJIET QABEL JIĠI ADOTTAT L-ATT
            
            
               Fit-18 ta’ Ġunju 2020, il-Kummissjoni talbet l-opinjoni (parir tekniku) tal-ESMA dwar ir-regolament delegat tal-Kummissjoni li għandu jiġi adottat skont l-Artikolu 2(3), 38k(10) u 38n(3) tal-MiFIR..
            
            
               Wara valutazzjoni teknika fil-fond, l-ESMA wettqet konsultazzjoni pubblika dwar l-aspetti tekniċi tar-regolamenti delegati previsti dwar id-deroga u t-tariffi mill-20 ta’ Novembru 2020 sal-4 ta’ Jannar 2021. 11-il parti kkonċernata rrispondew għal din il-konsultazzjoni pubblika. L-aspetti ewlenin indikati mir-rispondenti tal-konsultazzjoni huma relatati mat-tariffa minima fid-dawl tal-funzjonament ekwilibrat (irkupru tal-kostijiet) tal-fornituri ta’ servizzi ta’ rapportar tad-data, maż-żieda potenzjali fit-tariffi għall-klijenti tal-fornituri ta’ servizzi ta’ rapportar tad-data u mat-trasparenza (bil-quddiem) tat-tariffi. Mistoqsijiet oħrajn jirrigwardaw l-użu tad-dħul għad-determinazzjoni tat-tariffi, id-differenzi bejn it-tariffi mis-superviżjoni nazzjonali meta mqabbla mas-superviżjoni mill-ESMA u l-għamla tas-suq. Il-Kummissjoni tinnota li t-tariffi huma bbażati fuq il-baġit superviżorju tal-ESMA għas-sena ta’ wara, liema baġit jeħtieġ li jiġi approvat mill-Kummissjoni. Il-Kummissjoni taqbel mal-ESMA li s-sehem mid-dħul ta’ DRSP individwali f’kategorija speċifika (jiġifieri APA jew ARM) meta mqabbel mad-dħul totali tad-DRSPs kollha f’kategorija speċifika (jiġifieri l-APAs kollha jew l-ARMs kollha) huwa wieħed minn diversi kriterji possibbli biex fuqu jiġi bbażat l-ammont ta’ tariffi annwali dovuti minn DRSPs individwali. It-tariffa minima tirrigwarda l-attivitajiet fissi mill-ESMA, bħall-ġbir perjodiku ta’ informazzjoni, u tiżgura li d-diviżjoni bbażata fuq id-dħul ma twassalx biex l-akbar DRSPs ikunu responsabbli għat-tariffi tal-iżgħar DRSPs. 
            
            
               L-ESMA ppreżentat il-parir tekniku tagħha lill-Kummissjoni fit-23 ta’ Marzu 2021.
            
            
               Fid-19 ta’ Lulju 2021, il-Kummissjoni kkonsultat lill-Grupp ta’ Esperti tal-Kumitat Ewropew tat-Titoli (EGESC) dwar il-parir tekniku tal-ESMA u dwar il-kontenut ta’ dan l-att delegat. L-ebda membru tal-EGESC ma pprovda kummenti dwar id-determinazzjoni tat-tariffi.
            
            
               L-abbozz tar-Regolament Delegat ġie ppubblikat fuq il-portal tar-Regolamentazzjoni Aħjar għal perjodu ta’ feedback ta’ erba’ ġimgħat mid-29 ta’ Lulju sas-27 ta’ Awwissu 2021, f'konformità mal-prinċipji stabbiliti fil-Ftehim Interistituzzjonali dwar it-Tfassil Aħjar tal-Liġijiet. Il-feedback riċevut ġie eżaminat bir-reqqa qabel ma ġie deċiż li jkompli l-proċess għall-adozzjoni tar-Regolament Delegat. Waslu tmin kontribuzzjonijiet. Il-biċċa l-kbira tat-tweġibiet iffukaw fuq l-għoli tat-tariffi superviżorji, li huma determinati mill-baġit tal-ESMA u d-Dikjarazzjoni Finanzjarja Leġiżlattiva annessa mar-Regolament (UE) 2019/2175. Barra minn hekk, kienu rċevuti tweġibiet imħallta rigward l-għoli tat-tariffi minimi u l-mod kif jiġi kkalkulat is-sehem mis-suq. Addizzjonalment, xi wħud minn dawk li wieġbu xtaqu ċarezza qabel l-1 ta’ Jannar 2022 dwar l-entitajiet li se jaqgħu taħt is-superviżjoni u l-għoli tat-tariffi tal-ESMA. Finalment wieħed minn dawk li wieġbu, indirizza l-kwistjoni li fis-sena li s-superviżjoni ta’ DRSP tiġi ttrasferita mill-ESMA għal NCA bħala konsegwenza ta’ rivalutazzjoni, dan id-DRSP jenħtieġ li ma jkunx dovut it-tariffa superviżorja annwali sħiħa. Żdiedet dispożizzjoni biex takkomoda li t-tariffa annwali f’każ bħal dan għandha titnaqqas b’mod proporzjonali għall-ammont tax-xhur li l-ESMA tagħmel is-superviżjoni tad-DRSP.  
            
            
               Ma saritx valutazzjoni tal-impatt għar-raġunijiet li ġejjin:
            
            
               –Dan ir-Regolament Delegat isegwi fil-biċċa l-kbira l-miżuri proposti mill-ESMA fil-parir tekniku tagħha.
            
            
               –Id-deċiżjoni li jiġu ddeterminati l-kriterji għat-tariffi ttieħdet fir-Regolament. L-objettivi ġenerali u l-ħtieġa ta’ dawn ir-regoli ġew deskritti fil-valutazzjoni tal-impatt li takkumpanja l-proposta tal-Kummissjoni għar-Regolament (UE) 2019/2175.
            
            
               –Id-dispożizzjonijiet għat-tariffi f’dawn l-atti delegati huma ta’ natura proċedurali. Dan ir-Regolament Delegat isegwi l-loġika minn Regolamenti Delegati adottati qabel dwar kriterji għal tariffi li huma fil-mandat superviżorju tal-ESMA. 
            
            
               3.ELEMENTI ĠURIDIĊI TAL-ATT DELEGAT
            
            
               L-Artikolu 1 tar-regolament delegat propost jistabbilixxi d-definizzjonijiet rilevanti.
            
            
               L-Artikoli 2 – 8 tar-regolament delegat propost jistabbilixxu d-dispożizzjonijiet dwar it-tariffi. L-artikoli fihom il-bażi tat-tariffa.
            
            
               L-Artikoli 9 – 11 tar-regolament delegat propost jistabbilixxu d-dispożizzjonijiet finali. L-srtikoli fihom id-dispożizzjonijiet tranżizzjonali li jinkludu s-sistema tat-tariffi għall-2022, il-metodoloġija għall-ġbir tat-tariffi għall-2023 u d-dħul fis-seħħ.
            
            
               REGOLAMENT DELEGAT TAL-KUMMISSJONI (UE) .../...
            
         
         
            
               ta’ 10.3.2022
            
            
               li jissupplimenta r-Regolament (UE) Nru 600/2014 tal-Parlament Ewropew u tal-Kunsill billi jispeċifika t-tariffi relatati mas-superviżjoni mill-Awtorità Ewropea tat-Titoli u s-Swieq tal-fornituri ta’ servizzi ta’ rapportar tad-data
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 600/2014 tal-Parlament Ewropew u tal-Kunsill tal-15 ta’ Mejju 2014 dwar is-swieq tal-istrumenti finanzjarji u li jemenda r-Regolament (UE) Nru 648/2012
                  1
               , u b’mod partikolari l-Artikolu 38n(3) tiegħu,
            
            
               Billi:
            
            
               (1)Minħabba d-dimensjoni transfruntiera tat-trattament tad-data tas-suq, il-kwalità tad-data u l-ħtieġa li jinkisbu ekonomiji ta’ skala, u biex jiġi evitat l-impatt negattiv tad-diverġenzi potenzjali kemm fuq il-kwalità tad-data kif ukoll fuq il-kompitu tal-fornituri ta’ rapportar tad-data, ir-Regolament (UE) 2019/2175 tal-Parlament Ewropew u tal-Kunsill
                  2
                ittrasferixxa s-setgħat ta’ awtorizzazzjoni u ta’ superviżjoni fir-rigward tal-attivitajiet tal-fornituri ta’ servizzi ta’ rapportar tad-data (“DRSPs”) fl-Unjoni lill-Awtorità Ewropea tat-Titoli u s-Swieq (“ESMA”). 
            
            
               (2)Huwa importanti li jiġu speċifikati t-tariffi li l-ESMA tista’ timponi fir-rigward tal-applikazzjoni, l-awtorizzazzjoni u s-superviżjoni tal-fornituri ta’ servizzi ta’ rapportar tad-data. 
            
            
               (3)It-tariffi imposti fuq id-DRSPs huma mmirati lejn l-irkupru sħiħ tal-kostijiet li jkunu saru mill-ESMA fir-rigward tal-awtorizzazzjoni u tas-superviżjoni tad-DRSPs. L-attivitajiet superviżorji jinkludu l-valutazzjoni tal-adegwatezza tal-korp maniġerjali, is-superviżjoni tal-konformità mid-DRSPs mar-rekwiżiti organizzazzjonali, l-eżerċitar tas-setgħat li tintalab informazzjoni, it-twettiq ta’ investigazzjonijiet u ta’ spezzjonijiet fuq il-post u l-impożizzjoni ta’ miżuri superviżorji. L-ESMA tivvaluta l-baġit tagħha fuq bażi annwali. 
            
            
               (4)It-tariffi imposti għall-attivitajiet tal-ESMA relatati mad-DRSPs jenħtieġ li jiġu stabbiliti f’livell sabiex tiġi evitata akkumulazzjoni sinifikanti ta’ defiċit jew ta’ surplus. Meta jkun hemm surplus jew defiċit sinifikanti rikorrenti, il-livell tat-tariffi jenħtieġ li jiġi rivedut.
            
            
               (5)DRSP jenħtieġ li jressaq l-applikazzjoni tiegħu quddiem l-ESMA sabiex jiżgura l-applikazzjoni armonizzata tal-kriterji tad-deroga. Matul l-ewwel fażi tal-applikazzjoni, l-ESMA jenħtieġ li tiddetermina jekk DRSP ikunx eliġibbli għal deroga mis-superviżjoni mill-ESMA. Jekk il-kriterji għad-deroga japplikaw, l-ESMA jenħtieġ li tgħaddi l-applikazzjoni lill-awtorità nazzjonali kompetenti. F’dan il-każ jenħtieġ li ma tiġi imposta l-ebda tariffa mill-ESMA. It-tariffi fissi relatati mal-awtorizzazzjoni mill-ESMA jenħtieġ li jinqasmu bejn tariffa għall-applikazzjoni, li jenħtieġ li tkun relatata mal-valutazzjoni tal-kompletezza ta’ applikazzjoni u tariffa għall-awtorizzazzjoni. Il-proċess ta’ awtorizzazzjoni jenħtieġ li jitlesta fi żmien sitt xhur. 
            
            
               (6)L-ESMA għandha tivvaluta jekk id-DRSPs li diġà jkunu awtorizzati fil-livell nazzjonali mill-1 ta’ Jannar 2022 jaqgħux fil-kamp ta’ applikazzjoni tas-superviżjoni mill-ESMA u għandha tinforma lid-DRSPs rispettivi. Id-DRSPs li diġà jkunu awtorizzati fil-livell nazzjonali jenħtieġ li ma jkunux soġġetti għal awtorizzazzjoni mill-ġdid mill-ESMA. Dawn id-DRSPs diġà jikkonformaw mar-rekwiżiti applikabbli għad-DRSPs u jenħtieġ li ma jiġux imposti għal duplikazzjoni tal-proċess ta’ awtorizzazzjoni mill-ESMA. 
            
            
               (7)It-tariffi annwali imposti mill-ESMA jenħtieġ li jkopru l-attivitajiet kollha relatati mad-DRSPs. L-ESMA jenħtieġ li tivvaluta kull sena l-baġit superviżorju tagħha relatat ma’ kull tip ta’ DRSP u timponi tariffa lil kull DRSP individwali li tkun proporzjonata għad-dħul tiegħu meta mqabbla mad-dħul totali tad-DRSPs kollha tal-istess tip. Id-dħul relatat ma’ attivitajiet anċillari direttament għas-servizzi ewlenin tad-DRSPs jenħtieġ li jiġi inkluż fil-kalkolu tal-fatturat applikabbli safejn dan x’aktarx li jkollu impatt fuq is-superviżjoni mill-ESMA tad-DRSP u ma jkunx diġà kopert minn attivitajiet ta’ superviżjoni separati. Tariffa minima għall-Arranġamenti ta’ Pubblikazzjoni Approvati (APAs) u Mekkaniżmi ta’ Rappurtar Approvati (ARMs) tkopri l-kostijiet fissi relatati ma’ talbiet għal informazzjoni, monitoraġġ kontinwu u, investigazzjonijiet. It-tariffa annwali tapplika għal kull sena kalendarja. 
            
            
               (8)L-ESMA tista’ tiddelega kompiti superviżorji lill-awtoritajiet nazzjonali kompetenti, f’liema każ l-awtoritajiet nazzjonali kompetenti jenħtieġ li jiġu rimborżati mill-ESMA għall-kostijiet imġarrba tagħhom. 
            
            
               (9)Peress li huwa diffiċli li tinġabar informazzjoni dwar is-superviżjoni bbażata fuq il-kost għas-superviżjoni fl-2022, huwa essenzjali li tiġi prevista dispożizzjoni tranżizzjonali b’metodu ta’ kalkolu għal tariffa fissa li tapplika matul l-ewwel sena ta’ superviżjoni mill-ESMA u li tkun ibbażata fuq data oġġettiva u li tkun tista’ tinkiseb faċilment. Sabiex jiġi ssodisfat il-prinċipju tal-proporzjonalità, jenħtieġ li ssir distinzjoni bejn id-DRSPs billi jintuża l-għadd ta’ tranżazzjonijiet bħala indikatur għar-rilevanza tad-DRSP individwali fir-rigward tad-DRSPs kollha. Il-kalkolu biex tiġi ddeterminata t-tariffa superviżorja għal kull DRSP għall-2022 jenħtieġ li jkun ibbażat fuq l-informazzjoni pprovduta mill-awtoritajiet nazzjonali kompetenti dwar it-tranżazzjonijiet ippubblikati jew irrapportati mill-APAs u mill-ARMs matul l-ewwel nofs tal-2021 u jenħtieġ li jiddistingwi bejn DRSPs akbar u iżgħar. 
            
            
               (10)Il-kontijiet awditjati għad-DRSPs se jkunu meħtieġa biss wara li l-ESMA tkun ħadet f’idejha s-superviżjoni tad-DRSP. Huwa għalhekk meħtieġ li tiġi prevista dispożizzjoni tranżizzjonali biex taġġusta l-metodu tal-kalkolu tad-dħul għall-2023, li skontu l-pagament tat-tariffa superviżorja annwali għall-2 023 l-ewwel darba jkun ibbażat fuq informazzjoni dwar kontijiet mhux awditjati mill-ewwel sitt xhur tal-2022. Fit-tieni stadju, jenħtieġ li jkun hemm fis-seħħ mekkaniżmu ta’ korrezzjoni biex it-tariffa tkun ibbażata fuq kontijiet awditjati tas-sena kollha tal-2022. 
            
            
               (11)Sabiex jiġi żgurat il-funzjonament bla xkiel tal-qafas superviżorju l-ġdid għad-DRSPs, kif introdott fl-Artikolu 4 tar-Regolament 2019/2175, dan ir-Regolament jenħtieġ li jidħol fis-seħħ b’urġenza, 
            
            
               ADOTTAT DAN IR-REGOLAMENT:
            
            
               Artikolu 1 
               Definizzjoni 
            
            
               Għall-fini ta’ dan ir-Regolament, “fornitur ta’ servizzi ta’ rapportar tad-data”, jew “DRSP”, tfisser arranġament ta’ pubblikazzjoni approvat jew mekkaniżmu ta’ rapportar approvat kif definit fl-Artikolu 2(1)(34) u fl-Artikolu 2(1)(36) tar-Regolament (UE) Nru 600/2014.
            
         
         
            
               Artikolu 2 
               Tariffi fuq l-applikazzjoni u l-awtorizzazzjoni
            
            
               1.Meta DRSP japplika għal awtorizzazzjoni biex jipprovdi servizzi ta’ rapportar tad-data, dan għandu jħallas:
            
            
               (a)għall-APAs u l-ARMs tariffa tal-applikazzjoni ta’ EUR 20 000 għall-ewwel applikazzjoni u EUR 10 000 għal kull applikazzjoni sussegwenti għall-awtorizzazzjoni ta’ servizzi addizzjonali ta’ rapportar tad-data f’każ li l-applikant ma jkollux deroga f’konformità ma’ [daħħal ir-referenza għar-Regolament Delegat dwar il-kriterji tad-deroga - C(2021) 9430 final];
            
            
               (b)għall-APAs u l-ARMs tariffa ta’ awtorizzazzjoni ta’ EUR 80 000 għall-ewwel awtorizzazzjoni u EUR 40 000 kull darba wara l-awtorizzazzjoni ta’ servizzi addizzjonali ta’ rapportar tad-data, f’każ li l-applikant ma jkollux deroga f’konformità ma’ [daħħal ir-referenza għar-Regolament Delegat dwar il-kriterji tad-deroga - C(2021) 9430 final].
            
            
               Artikolu 3 
               Tariffi superviżorji annwali
            
            
               1.DRSP li jkun soġġett għas-superviżjoni mill-ESMA għandu jiġi impost tariffa superviżorja annwali. 
            
            
               2.It-tariffa superviżorja annwali totali u t-tariffa superviżorja annwali għal DRSP partikolari għandhom jiġu kkalkolati kif ġej:
            
            
               (a)it-tariffa superviżorja annwali totali għal sena partikolari (n) għandha tkun l-istima tan-nefqa relatata mas-superviżjoni tal-attivitajiet tal-fornituri ta’ servizzi ta’ rapportar tad-data skont ir-Regolament (UE) 600/2014 kif inkluż fil-baġit tal-ESMA għal dik is-sena;
            
            
               (b)tariffa superviżorja annwali ta’ fornitur ta’ servizzi ta’ rapportar tad-data għal sena partikolari (n) għandha tkun it-tariffa superviżorja annwali totali ddeterminata skont il-punt (a) diviża bejn il-fornituri kollha ta’ servizzi ta’ rapportar tad-data awtorizzati fis-sena (n), fi proporzjon mal-fatturat applikabbli tagħhom ikkalkolat skont l-Artikolu 4. 
            
            
               3.APA jew ARM awtorizzat mill-ESMA ma għandu fl-ebda każ iħallas tariffa superviżorja annwali ta’ inqas minn EUR 30 000. 
            
            
               F’każ li entità tkun soġġetta għal tariffi superviżorji minimi għal aktar minn servizz wieħed ta’ rapportar tad-data, din għandha tħallas it-tariffa superviżorja minima għal kull servizz ipprovdut. 
            
            
               4.B’deroga mill-paragrafi 2 u 3, it-tariffa tal-ewwel sena għandha tiġi kkalkolata billi titnaqqas it-tariffa fuq l-awtorizzazzjoni msemmija fil-punt (b) tal-Artikolu 2(1) b’fattur li jkun ugwali għall-jiem bejn l-awtorizzazzjoni u t-tmiem tas-sena diviż bl-għadd totali ta’ jiem f’dik is-sena. Għalhekk, din għandha tiġi kkalkolata kif ġej:
            
            
               tariffa tal-ewwel sena ta’ fornitur ta’ servizzi ta’ rapportar tad-data = Min (Tariffa fuq l-awtorizzazzjoni, Tariffa fuq l-awtorizzazzjoni * Koeffiċjent)
            
            
               Koeffiċjent = 
            
            
               Meta DRSP ikun awtorizzat matul ix-xahar ta’ Diċembru, dan ma għandux iħallas it-tariffa superviżorja tal-ewwel sena. 
            
            
               5.B’deroga mill-paragrafu 2 u 3, meta r-rivalutazzjoni msemmija fl-Artikolu 1(3) ta’ [daħħal ir-referenza għar-Regolament Delegat dwar il-kriterji ta’ deroga — C(2021) 9430 final] tirriżulta fid-deroga tas-superviżjoni mill-ESMA ta’ DRSP, it-tariffa superviżorja annwali għas-sena li fiha tapplika d-deroga għandha tiġi kkalkolata biss għall-ħames xhur f’dik is-sena li matulhom l-ESMA tibqa’ s-superviżur tad-DRSP f’konformità mal-Artikolu 1(4) ta’ [daħħal ir-referenza għar-Regolament Delegat dwar il-kriterji ta’ deroga - C(2021) 9430 final]. 
            
            
               Artikolu 4 
               Fatturat applikabbli
            
            
               1.Id-DRSPs għandhom iżommu kontijiet awditjati għall-finijiet ta’ dan ir-Regolament li jiddistingwu bejn mill-inqas dawn li ġejjin:
            
            
               (a)dħul iġġenerat minn servizzi tal-ARMs;
            
            
               (b)dħul iġġenerat minn servizzi tal-APAs;
            
         
         
            
               (c)dħul iġġenerat minn servizzi anċillari għal attivitajiet tal-ARMs;
            
            
               (d)dħul iġġenerat minn servizzi anċillari għal attivitajiet tal-APAs.
            
            
               2.Il-fatturat applikabbli ta’ DRSP għal sena partikolari (n) għandu jkun is-somma ta’: 
            
            
               (a)id-dħul tagħha ġġenerat mill-funzjonijiet ewlenin tal-forniment ta’ servizzi tal-ARMs jew tal-APAs abbażi tal-kontijiet awditjati tas-sena (n-2), jew, jekk dawn ikunu għadhom ma humiex disponibbli tas-sena ta’ qabel dik (n-3) u
            
            
               (b)id-dħul applikabbli tagħha minn servizzi anċillari abbażi ta’ kontijiet awditjati tas-sena (n-2), jew, jekk dawn ikunu għadhom ma humiex disponibbli tas-sena ta’ qabel dik (n-3), 
            
            
               diviż bis-somma ta’:
            
            
               (c)id-dħul totali tal-ARMs jew tal-APAs awtorizzati kollha ġġenerat mill-funzjonijiet ewlenin tal-forniment ta’ servizzi tal-ARMs jew tal-APAs abbażi tal-kont awditjat matul is-sena (n-2), jew, jekk ikunu għadhom ma humiex disponibbli tas-sena ta’ qabel dik (n-3) u
            
            
               (d)id-dħul totali applikabbli minn servizzi anċillari tal-ARMs jew tal-APAs kollha abbażi ta’ kontijiet awditjati matul is-sena (n-2), jew, jekk dawn ikunu għadhom ma humiex disponibbli tas-sena ta’ qabel dik (n-3).
            
            
               3.Meta l-fornitur ta’ servizzi ta’ rapportar tad-data ma jkunx opera matul is-sena sħiħa (n-2), il-fatturat applikabbli tiegħu għandu jiġi stmat skont il-formula stabbilita fil-paragrafu 2 billi jiġu estrapolati għall-fornitur tas-servizzi ta’ rapportar tad-data l-valuri kkalkolati għall-għadd ta’ xhur li matulhom il-fornitur ta’ servizzi ta’ rapportar tad-data opera fis-sena (n-2) għas-sena kollha (n-2). 
            
            
               4.Id-DRSPs għandhom jipprovdu lill-ESMA, fuq bażi annwali, b’kontijiet awditjati kif imsemmi fil-paragrafu 1. Id-dokumenti għandhom jitressqu lill-ESMA b’mezzi elettroniċi mhux aktar tard mit-30 ta’ Settembru ta’ kull sena (n-1). Fil-każ ta’ DRSP awtorizzat wara t-30 ta’ Settembru, dan għandu jipprovdi ċ-ċifri immedjatament mal-awtorizzazzjoni u sa tmiem is-sena tal-awtorizzazzjoni.
            
            
               Artikolu 5  
               Modalitajiet ġenerali ta’ pagament
            
            
               1.It-tariffi kollha għandhom jitħallsu f’euro. Dawn għandhom jitħallsu kif speċifikat fl-Artikoli 6 u 7.
            
            
               2.Kwalunkwe pagament tard għandu jġarrab l-imgħax ta’ inadempjenza stabbilit fl-Artikolu 99 tar-Regolament (UE, Euratom) 2018/1046 tal-Parlament Ewropew u tal-Kunsill
                  3
               .
            
            
               Artikolu 6 
               Pagament tat-tariffi fuq l-applikazzjoni u l-awtorizzazzjoni
            
            
               1.It-tariffi għall-applikazzjoni, l-awtorizzazzjoni jew l-estensjoni tal-awtorizzazzjoni għandhom ikunu dovuti fiż-żmien li japplika d-DRSP u għandhom jitħallsu kollha fi żmien 30 jum mid-data tal-ħruġ tal-fattura tal-ESMA.
            
            
               2.Meta DRSP jiddeċiedi li jirtira l-applikazzjoni tiegħu għall-awtorizzazzjoni qabel l-ESMA tadotta d-deċiżjoni motivata tagħha li tawtorizza jew li tirrifjuta l-awtorizzazzjoni, it-tariffi fuq l-applikazzjoni jew l-awtorizzazzjoni ma għandhomx jiġu rimborżati.
            
            
               Artikolu 7 
               Pagament tat-tariffi superviżorji annwali
            
            
               1.It-tariffa superviżorja annwali msemmija fl-Artikolu 3 għandha tkun dovuta fil-bidu ta’ kull sena kalendarja u titħallas kollha lill-ESMA fl-ewwel tliet xhur ta’ dik is-sena. L-ESMA għandha tressaq fattura li tispeċifika l-ammont sħiħ tat-tariffa superviżorja mhux aktar tard minn tletin jum qabel id-data tal-aħħar pagament. It-tariffi għandhom jiġu kkalkolati abbażi tal-aħħar informazzjoni disponibbli għat-tariffi annwali. 
            
            
               2.Meta DRSP jiddeċiedi li jirtira l-awtorizzazzjoni tiegħu, it-tariffa superviżorja annwali ma għandhiex tiġi rimborżata. 
            
            
               Artikolu 8 
               Rimborż tal-awtoritajiet nazzjonali kompetenti
            
         
         
            
               1.Fil-każ ta’ delega tal-kompiti mill-ESMA lill-awtoritajiet nazzjonali kompetenti, l-awtorità nazzjonali kompetenti ma għandhiex tirkupra l-kostijiet imġarrba waqt it-twettiq tal-kompiti superviżorji delegati mill-ESMA direttament mid-DRSP. 
            
            
               2.L-ESMA għandha tirrimborża awtorità kompetenti għall-kostijiet proprji li jkunu ġġarrbu bħala riżultat tat-twettiq ta’ ħidma skont ir-Regolament (UE) Nru 600/2014, b’mod partikolari bħala riżultat ta’ kwalunkwe delega tal-kompiti skont l-Artikolu 38o tar-Regolament (UE) Nru 600/2014.
            
            
               3.L-ESMA għandha tiżgura li l-kostijiet li għandhom jiġu rimborżati lill-awtoritajiet nazzjonali kompetenti jissodisfaw il-kundizzjonijiet li ġejjin: 
            
            
               (a)dawn jenħtieġ li jiġu miftiehma minn qabel bejn l-ESMA u l-NCA; 
            
            
               (b)dawn jenħtieġ li jkunu proporzjonati għall-fatturat tad-DRSP rilevanti; u 
            
            
               (c)dawn jenħtieġ li ma jkunux akbar mill-ammont totali ta’ tariffi superviżorji mħallsa mid- DRSP rilevanti. 
            
            
               4.Kwalunkwe delega tal-kompiti mill-ESMA lill-awtoritajiet nazzjonali kompetenti għandha tiġi ddeterminata fuq bażi indipendenti, tista’ tiġi revokata fi kwalunkwe ħin u ma għandhiex ikollha impatt fuq l-ammont ta’ tariffi imposti fuq DRSP partikolari.
            
            
               Artikolu 9 
               Dispożizzjoni tranżizzjonali għall-2022
            
            
               1.Għall-finijiet tal-kalkolu tat-tariffa superviżorja annwali applikabbli għad-DRSPs taħt is-superviżjoni tal-ESMA għas-sena 2022, l-ESMA għandha tiġbor tariffa fissa, ibbażata fuq il-kalkoli li ġejjin:
            
            
               (a)EUR 350 000 għall-APAs li ppubblikaw tranżazzjonijiet li ammontaw għal aktar minn 10 % tal-għadd totali ta’ tranżazzjonijiet ippubblikati tal-APAs awtorizzati kollha għal strumenti ta’ ekwità jew mhux ta’ ekwità, fl-ewwel sitt xhur tal-2021, kif irrappurtat mill-awtorità kompetenti kkonċernata; 
            
            
               (b)EUR 50 000 għall-APAs li ppubblikaw tranżazzjonijiet li ammontaw għal aktar minn 10 % tal-għadd totali ta’ tranżazzjonijiet ippubblikati tal-APAs awtorizzati kollha għal strumenti ta’ ekwità jew mhux ta’ ekwità, fl-ewwel sitt xhur tal-2021, kif irrappurtat mill-awtorità kompetenti kkonċernata; 
            
            
               (c)EUR 650 000 għall-ARMs li ppreżentaw rapporti ta’ tranżazzjoni lill-awtorità kompetenti rilevanti li ammontaw għal aktar minn 10 % tal-għadd totali ta’ rapporti dwar it-tranżazzjonijiet ippreżentati lill-awtoritajiet kompetenti mill-ARMs awtorizzati kollha fl-ewwel sitt xhur tal-2021, kif irrapportat mill-awtorità kompetenti kkonċernata;
            
            
               (d)EUR 50 000 għall-ARMs li ppreżentaw rapporti ta’ tranżazzjoni lill-awtorità kompetenti rilevanti li ammontaw għal aktar minn 10 % tal-għadd totali ta’ rapporti dwar it-tranżazzjonijiet ippreżentati lill-awtoritajiet kompetenti mill-ARMs awtorizzati kollha fl-ewwel sitt xhur tal-2021, kif irrapportat mill-awtorità kompetenti kkonċernata;
            
            
               2.L-ESMA għandha tipprovdi lill-APAs u l-ARMs ikkonċernati b’fattura li tispeċifika l-ammont sħiħ tat-tariffi għall-2022 malajr kemm jista’ jkun prattikament possibbli wara li dan ir-Regolament ikun beda japplika, u mhux aktar tard minn tletin jum qabel id-data tal-aħħar pagament.
            
            
               Artikolu 10  
               Dispożizzjoni tranżizzjonali għall-2023
            
            
               1.Id-DRSPs taħt superviżjoni mill-ESMA mill-1 ta’ Jannar 2023 għandhom jiġu debitati tariffa superviżorja annwali għall-2023 ikkalkulata skont l-Artikolu 3. Madankollu, għall-finijiet tal-Artikolu 4(2), il-fatturat applikabbli tad-DRSPs għandu jiġi kkalkulat skont il-paragrafu 2.
            
            
               2.Għall-finijiet tal-paragrafu 1, il-fatturat applikabbli ta’ DRSP għandu jkun is-somma ta’:
            
            
               (a)id-dħul tad-DRSP iġġenerat mill-funzjonijiet ewlenin tal-forniment ta’ servizzi tal-ARM jew tal-APA fl-ewwel sitt xhur tal-2022 u
            
            
               (b)id-dħul tad-DRSP iġġenerat minn servizzi anċillari għall-attivitajiet tal-ARM jew tal-APA fl-ewwel sitt xhur tal-2022,
            
            
               diviża bis-somma ta’:
            
         
         
            
               (c)id-dħul totali tal-ARMs jew tal-APAs awtorizzati kollha ġġenerati mill-funzjonijiet ewlenin tal-forniment ta’ servizzi tal-ARM jew tal-APA fl-ewwel sitt xhur tal-2022 u
            
            
               (d)id-dħul totali ġġenerat minn servizzi anċillari għall-attivitajiet tal-ARM jew tal-APA tal-ARMs jew tal-APAs kollha fl-ewwel sitt xhur tal-2022.
            
            
               Sat-30 ta’ Settembru 2022, id-DRSPs għandhom jinfurmaw lill-ESMA dwar l-ammont ta’ dħul iġġenerat mill-funzjonijiet ewlenin tal-forniment ta’ servizzi tal-ARM jew tal-APA fl-ewwel sitt xhur tal-2022 u dwar l-ammont tad-dħul minn servizzi anċillari għall-attivitajiet tal-ARM jew tal-APA fl-ewwel sitt xhur tal-2022.
            
            
               3.Hekk kif il-kontijiet awditjati għas-sena 2022 isiru disponibbli, id-DRSPs imsemmija fil-paragrafu 1 għandhom jirrapportaw minnufih dawk il-kontijiet awditjati lill-ESMA f’konformità mal-Artikolu 4(1).
            
            
               4.L-ESMA għandha tikkalkula jekk hemmx xi differenza bejn it-tariffa superviżorja annwali għall-2023 imħallsa mid-DRSP f’konformità mal-paragrafu 2 u t-tariffa superviżorja annwali dovuta għall-2023 ikkalkulata abbażi tal-kontijiet awditjati riċevuti f’konformità mal-paragrafu 3.
            
            
               5.L-ESMA għandha tipprovdi lid-DRSPs l-ewwel fattura li tispeċifika l-ammont tat-tariffa superviżorja għall-2023 kif imsemmi fil-paragrafu 2 mhux aktar tard minn tletin jum qabel id-data tal-aħħar pagament.
            
            
               Meta l-informazzjoni msemmija fil-paragrafu 3 tkun disponibbli għad-DRSPs kollha, l-ESMA għandha tipprovdi lid-DRSPs it-tieni fattura li tispeċifika l-ammont finali tat-tariffa superviżorja għall-2023 abbażi tal-kalkolu msemmi fil-paragrafu 4. L-ESMA għandha tipprovdi lid-DRSPs dik il-fattura sa mhux aktar tard minn tletin jum qabel id-data tal-aħħar pagament.
            
            
               Artikolu 11 
               Dħul fis-seħħ u data ta’ applikazzjoni
            
            
               Dan ir-Regolament għandu jidħol fis-seħħ u japplika fit-tielet jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 10.3.2022
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        ĠU L 173, 12.6.2014, p. 84. 
               
               
                  
                     (2)
                  
                        Ir-Regolament (UE) 2019/2175 tal-Parlament Ewropew u tal-Kunsill tat-18 ta’ Diċembru 2019 li jemenda r-Regolament (UE) Nru 1093/2010 li jistabbilixxi Awtorità Superviżorja Ewropea (Awtorità Bankarja Ewropea); ir-Regolament (UE) Nru 1094/2010 li jistabbilixxi Awtorità Superviżorja Ewropea (Awtorità Ewropea tal-Assigurazzjoni u l-Pensjonijiet tax-Xogħol); ir-Regolament (UE) Nru 1095/2010 li jistabbilixxi Awtorità Superviżorja Ewropea (Awtorità Ewropea tat-Titoli u s-Swieq); ir-Regolament (UE) Nru 600/2014 dwar is-swieq tal-istrumenti finanzjarji; ir-Regolament (UE) 2016/1011 dwar l-indiċi użati bħala parametri referenzjarji fi strumenti finanzjarji u kuntratti finanzjarji jew dwar il-kejl tal-prestazzjoni ta’ fondi ta’ investiment; u r-Regolament (UE) 2015/847 dwar l-informazzjoni li takkumpanja t-trasferimenti ta’ fondi (ĠU L 334, 27.12.2019, p. 1).
               
               
                  
                     (3)
                  
                        Ir-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 (ĠU L 193, 30.7.2018, p. 1).